Affies maak pasta van Italianers | Netwerk24
Deur Wim Pretorius 27 Maart 2019 12:10
Die Afrikaanse Hoër Seunskool (Affies) van Pretoria het Woensdag met 36-12 klaargespeel met die Italian All-Stars op die tweede dag van die Wêreld-skolerugbyfees by Paul Roos Gimnasium in Stellenbosch.
MJ Jansen van Rensburg van die Afrikaanse Hoër Seunskool op die aanval teen die Italian All-Stars by die Wêreld-skolerugbyfees. Foto: Frans Lombard
Affies, wat meeste van hul gereëlde eerstespanspelers 'n blaaskans gegun het, moes 'n oomblik neem om hul ritme op die aanval te vind met hul hantering wat aanvanklik gelol het.
Daar het egter niks geskort met die skrums en lynstane nie en in die eerste helfte alleen het hulle drie van die Italianers se balle in die lynstaan gesteel.
Die Italian All-Stars het boonop ook hard bene in die skrums gekou en moes deurlopend skarrel om balbesit te behou.
Affies het die eerste kwart van die wedstryd die grondslag gelê met hul voorspelers wat sake beheer het. Hul eerste twee drieë het juis gekom na dryfmaalbewegings.
Eers het die haker Keegan Potgieter en daarna die flank Adolph Visser, wat die eerste van sy driekuns afgerond het, oorgestoomroller.
Daarna het die Wit Bulle van Pretoria die agterlyn betrokke gekry en dis toe wat Affies begin baljaar het.
Die span van net oorkant Loftus Versfeld was met die rustyd reeds met 31-0 voor, danksy drieë deur die regtervleuel Kyle Liebenberg en die heelagter Ruben Barkhuizen, met Visser wat sy tweede ingeryg het.
Kort na die draaislag het Visser sy driekuns voltooi, maar Affies het toe hul voet van die versneller gelig en Italianers het met twee drieë geantwoord.
Eers het die loskopstut Valerio Bizzotto gedruk ná die buitelanders Affies 'n bietjie van hul eie medisyne gegee het en oor die lyn gedryf het.
Daarna het die losskakel Giovanni Montemauri self 'n goeie poging afgerond om heelwat aansien vir sy span te herwin.
Affies sal hulself nou staal vir hul tweede stryd van die toernooi met Christchurch Boys High, wat Saterdag lê en wag in wat beloof om ook 'n goeie kragmeting te wees.
Affies 36 (31): Drieë: Keegan Potgieter, Adolph Visser (3), Kyle Liebenberg, Ruben Barkhuizen. Doelskoppe: Nico Muller (3).